പെരിയ ഇരട്ടക്കൊല പ്രതിയുടെ കാണാതായ ബൈക്ക് ഹൊസ്ദുര്ഗ് പൊലീസ് സ്റ്റേഷനില് കാസര്കോട്: പെരിയ ഇരട്ട കൊലപാതക കേസില് സി.ബി.ഐ അന്വേഷണം ഊര്ജിതമാകുന്നതിനിടെ കാണാതായ പ്രതിയുടെ ബൈക്ക് കണ്ടെത്തി. ഹൊസ്ദുര്ഗ് പൊലീസ് സ്റ്റേഷനിലെ പിടികൂടിയ വാഹനങ്ങള് സൂക്ഷിച്ചിരുന്ന സ്ഥലത്താണ് ഇന്നലെ വൈകുന്നേരം ബൈക്ക് കണ്ടെത്തിയത്. കോടതിയില് ഹാജരാക്കിയ ശേഷം തൊണ്ടിമുതല് ആയി സൂക്ഷിച്ച ബൈക്ക് മുങ്ങിയത് വിവാദമായിരുന്നു. കൊലക്കേസിലെ എട്ടാം പ്രതിയും പെരിയയിലെ സി.ഐ.ടി.യു ചുമട്ട് തൊഴിലാളിയുമായിരുന്ന വെളുത്തോളിയിലെ സുബീഷിന്റെ കൈയില് നിന്ന് പിടിച്ചെടുത്ത കെ.എല്. 60 എല്. 5730 ഹോണ്ട ഷൈന് ബൈക്കാണ് കാണാതായത്. സി ബി ഐക്ക് കൈമാറേണ്ടുന്ന തൊണ്ടിമുതലുകളില് 12 വാഹനങ്ങളില് ബൈക്ക് മാത്രം കാണാതായതിനെ തുടര്ന്ന് ജില്ലാ പൊലീസ് മേധാവി പി ബി രാജീവിന്റെ നിര്ദ്ദേശ പ്രകാരം പൊലീസ് സംഘം അന്വേഷണം നടത്തിവരികയായിരുന്നു.